Document ID: 32012D0690

DEĊIŻJONI TA’ IMPLIMENTAZZJONI TAL-KUMMISSJONI
tas-6 ta’ Novembru 2012
li temenda d-Deċiżjoni 2010/381/UE dwar miżuri ta’ emerġenza applikabbli għal kunsinni ta’ prodotti tal-akkwakultura importati mill-Indja u maħsuba għall-konsum tal-bniedem u li tirrevoka d-Deċiżjoni 2010/220/UE dwar miżuri ta’ emerġenza applikabbli għal kunsinni ta’prodotti tas-sajd tal-akkwakultura importati mill-Indoneżja u li huma intenzjonati għall-konsum mill-bniedem
(notifikata bid-dokument C(2012) 7637)
(Test b’relevanza għaż-ŻEE)
(2012/690/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u li jistabbilixxi l-proċeduri fi kwistjonijiet ta’ sigurtà tal-ikel (1), u b’mod partikolari l-Artikolu 53(1)(b)(ii) tiegħu,
Billi:
(1)
Ir-Regolament (KE) Nru 178/2002 jistabbilixxi l-prinċipji ġenerali li jirregolaw b’mod ġenerali l-ikel u l-għalf, u b’mod partikolari s-sikurezza tal-ikel u tal-għalf, fil-livell tal-Unjoni u f’dak nazzjonali. Dan jistipula miżuri ta’ emerġenza meta huwa evidenti li ikel jew għalf impurtat minn pajjiż terz x’aktarx li jikkostitwixxi riskju serju għas-saħħa tal-bniedem, is-saħħa tal-annimali jew għall-ambjent, u li tali riskju ma jistax jiġi kkontrollat b’mod sodisfaċenti permezz ta’ miżuri meħuda mill-Istati Membri.
(2)
Id-Direttiva tal-Kunsill 96/23/KE tad-29 ta’ April 1996 dwar miżuri għall-monitoraġġ ta’ ċerti sustanzi u residwi tagħhom f’annimali ħajjin u prodotti tal-annimali (2), tistipula li l-proċess tal-produzzjoni tal-annimali u tal-prodotti primarji li joriġinaw mill-annimali għandu jkun sorveljat bl-għan li jinstabu ċerti residwi u sustanzi f’annimali ħajjin, fil-ħmieġ tagħhom u fis-sustanzi fluwidi ta’ ġisimhom u fit-tessuti, fil-prodotti tal-annimali, fl-għalf tal-annimali u fl-ilma tax-xorb.
(3)
Id-Deċiżjoni tal-Kummissjoni 2010/381/UE tat-8 ta’ Lulju 2010 dwar miżuri ta’ emerġenza li japplikaw għal kunsinni ta’ prodotti tal-akkwakultura importati mill-Indja u maħsuba għall-konsum tal-bniedem (3) tistipula li tal-anqas 20 % tal-kunsinni tal-prodotti tal-akkwakultura mill-Indja maħsuba għall-konsum mill-bniedem għandhom jiġu ttestjati għall-preżenza ta’ sustanzi farmakoloġikament attivi kif definit fl-Artikolu 2(a) tar-Regolament (KE) Nru 470/2009 tal-Parlament Ewropew u tal-Kunsill (4), u b’mod partikolari l-kloramfenikol, it-tetraċiklina, l-ossitetraċiklina u l-klortetraċiklina u l-metaboliti tan-nitrofurani.
(4)
Ir-riżultati ta’ spezzjoni fl-Indja mwettqa f’Novembru 2011, mis-Servizz ta’ spezzjoni tal-Kummissjoni, l-Uffiċċju Alimentari u Veterinarju, ikkonfermaw li sistema ta’ kontroll uffiċjali adegwata li tkopri l-produzzjoni tal-akkwakultura tinsab bħalissa fis-seħħ u li r-rakkomandazzjoni mir-rapport ta’ spezzjoni tal-2009 dwar monitoraġġ uffiċjali ta’ farms tal-akkwakultura ġiet parzjalment indirizzata.
(5)
Mill-adozzjoni tad-Deċiżjoni 2010/381/UE, in-numru ta’ kampjuni ta’ prodotti tal-akkwakultura li fihom instabu l-kloramfenicol, it-tetraċiklina, l-ossitetraċiklina u l-klortetraċiklina jew il-metaboliti tan-nitrofurani fl-Istati Membri naqas. Għalhekk, huwa xieraq li titnaqqas il-perċentwali minima ta’ konsenji li għandhom jiġu ttestjati għall-preżenza ta’ sustanzi farmakoloġikament attivi.
(6)
L-obbligu għal testijiet mandatorji għandu madanakollu jinżamm biex dawn ikomplu jipprovdu aktar informazzjoni preċiża dwar il-kontaminazzjoni possibbli tal-prodotti tal-akkwakultura li joriġinaw mill-Indja b’dawk ir-residwi. L-ittestjar għandu jkompli wkoll sabiex jiskoraġġixxi lill-produtturi fl-Indja milli jużaw ħażin dawk is-sustanzi.
(7)
Id-Deċiżjoni 2010/381/UE għandha għaldaqstant tiġi emendata skont dan.
(8)
Id-Deċiżjoni tal-Kummissjoni 2010/220/UE tas-16 ta’ April 2010 dwar miżuri ta’ emerġenza applikabbli għal kunsinni ta’ prodotti tas-sajd tal-akkwakultura importati mill-Indoneżja u li huma intenzjonati għall-konsum mill-bniedem (5) tistipula li tal-anqas 20 % tal-kunsinni tal-prodotti tas-sajd tal-akkwakultura mill-Indoneżja maħsuba għall-konsum mill-bniedem għandhom jiġu ttestjati għall-preżenza ta’ residwi ta’ sustanzi farmakoloġikament attivi ddefiniti fl-Artikolu 2(a) tar-Regolament (KE) Nru 470/2009, u b’mod partikolari l-kloramfenicol, il-metaboliti tan-nitrofurani u t-tetraċiklini.
(9)
Mill-adozzjoni tad-Deċiżjoni 2010/220/UE, ebda residwi tal-kloramfenicol, tal-metaboliti tan-nitrofurani jew tat-tetraċiklini ma nstabu f’kunsinni ta’ prodotti tas-sajd tal-akkwakultura importati mill-Indoneżja.
(10)
Ir-riżultati ta’ spezzjoni fl-Indoneżja li saret fi Frar 2012 permezz tas-servizz ta’ spezzjoni tal-Kummissjoni, l-Uffiċċju tal-Ikel u Veterinarju, ikkonkludew li s-sistema tal-kontroll tar-residwi fl-Indoneżja pprovdiet garanziji sodisfaċenti b’effett ekwivalenti għal dawk stipulati fil-liġi tal-Unjoni.
(11)
Għaldaqstant, id-Deċiżjoni 2010/220/UE għandha titħassar.
(12)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 3 tad-Deċiżjoni 2010/381/UE, il-paragrafu 1 jinbidel b’dan li ġej:
“1. L-Istati Membri għandhom, bl-użu ta’ pjanijiet xierqa dwar it-teħid tal-kampjuni, jiżguraw li l-kampjuni uffiċjali jittieħdu minn tal-anqas 10 % tal-kunsinni ppreżentati għall-importazzjoni fl-istazzjonijiet ta’ spezzjoni fil-fruntieri tat-territorju tagħhom.”
Artikolu 2
Id-Deċiżjoni 2010/220/UE hija revokata.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, is-6 ta’ Novembru 2012.

Labels: 17
20
0
3
6
18